Хорданул фестиваль |\nАпрельданул 3-нний Лакрал театрданул залдануву хьунни щалагу Аьрасатнал лагрулийсса хорданул фестивальданул региондалулмур этап.\nФестивальданул сакиншинначиталну бия ДР-лул Культуралул министерство, Республикалул Халкьуннал творчествалул къатта, щалагу Аьрасатнал хорданул обществалул Да­гъусттанналмур отделениялущал цачIуну.\nФестивальданувух гьур­тту хьунни республикалул районнаясса ва шагьрурдаясса халкьуннал хорду. Миннувух – ЦIуссалакрал райондалия­сса «Дараччи» цIанилусса балай учайсса группагу. Миннал усттаршиврун кьимат бишлай бия Аьрасатнал лайкь хьусса артистка, Москавуллал паччахIлугърал музыкалул ва педагогикалул Гнесинхъал цIанийсса Аьрасатнал музыкалул академиялул дарс дихьу Игнатьева Светлана Конопьяновнал каялувшиврулу­сса хасъсса комиссия.\nКонкурсрал хIасиллайн бувну, 1-мур даражалул лауреатъталну хьунни Лаващиял райондалиясса «Лаващи» цIанилусса хор ва Къарабудахккантуллал райондалиясса «Къарабудахккант» цIанилусса хор. КIилчинмур – «Байтерек» цIанилусса Буйнакскаллал райондалиясса хор. Шамилчинмур – «Голос равнины» тIисса цIанилусса Бабаюртуллал райондалиясса хор.\nОьрусналми коллективирттаву цалчинмур даражалул лауреатнал цIанин лайкь хьунни ПаччахIлугърал терскаллал казакнал балайлул ансамбль, кIилчинмур даражалул лауреатнал цIанин тIурча – МахIачкъала шагьрулул 3-мур искусствалул школалул «Забава» цIанилусса хор.\nСветлана Игнатьевал цила ихтилатраву яла-яла цIа дунни оьрчIалми коллективирттая.\nДР-лул культуралул министр­нал хъиривчу, РДНТ-лул директор Марита МухIадовал кIицI лавгунни Светлана Игнатьевал оьруснал халкьуннал балайрду хорданий щаллу баврил искусст­во дуруччавриву буллалисса захIмат.\n— Жула дур чIярусса аьмсса планну, ва умуд бур ми иширайну щаллу дуван бюхъан­ссар тIисса. Культуралулли жулва оьр­му хьхьичIунмай буллали­сса. Укунсса фестиваллал тIурча, кумаг буллалиссар махъа нанисса жагьилтурачIан жула халкьуннал культура, аьдатру диян дуллан, — увкунни Марита МухIадовал.\nПредыдущая записьАьлимчунал ирсираваСледующая записьХъунмасса биялалул заллу